Video lei tot man se inhegtenisneming‘n Skermskoot uit die video. ŉ Vermeende geweldsmisdadiger is in hegtenis geneem nadat ŉ video van hom wat met pakke kontant spog wyd op sosiale media versprei is. Fikile Mbalula, minister van polisie, het in ŉ verklaring gesê Sammy Morake Morote, ook bekend as “Team Volt SA”, is gister om middernag deur die SAPD by sy huis in Atteridgeville in Pretoria vasgetrek. Daar is tydens sy inhegtenisneming op ŉ pistool en ŉ Mercedes Benz-motor beslag gelê. “Dit kom nadat ŉ video van [Morote] op sosiale media versprei is waarin hy ŉ geweer by hom het en met kontant spog,” het Mbalula gesê. Die minister het die video van Morote ook op sy Twitter-profiel gedeel. Volgens Mbalula het Morote 12 verskillende aanklagte teen hom, onder meer vir moord, kaping en roof. Verskeie aanklagte teen hom is al in die verlede teruggetrek. Morote het Dinsdag in die hof verskyn waar sy borgtogaansoek geweier is. “Ons sal voortgaan om misdadigers te jag en uit hul wegkruipplekke te rook. Hulle tyd is nou verstreke; ons kan nie langer toekyk hoe hulle ons gemeenskappe terroriseer nie,” het Mbalula gesê. “My boodskap aan alle misdadigers is dat ons kom vir jou. Ons mense kan nie langer in vrees lewe nie.” Mbalula het gesê die polisie is tans hard aan die werk om nog inhegtenisnemings te maak in verband met die sake waarby Morote betrokke is.